**IZPOLNJEVANJE POGOJA PCT IN PRAVNE PODLAGE**

1. **Ali morajo dijaki prinesti pisno dokazilo, da so cepljeni oz. prebolevniki? Ali ima šola pravno podlago za to? Kaj naredimo, če tega ne bodo želeli storiti in se ne bodo hoteli samotestirati?**

Dolžnost dijakov je, da se izkažejo z ustreznim potrdilom PCT, in sicer na vpogled. Dijak izpolnjuje pogoj PCT, če je cepljen, prebolel ali se lahko izkaže z veljavnim negativnim rezultatom PCR ali HAG testom, skladno z Odlokom o začasnih ukrepih za preprečevanje in obvladovanje okužb z nalezljivo boleznijo COVID-19 (Uradni list RS, št. 174/21 in 177/21; v nadaljnjem besedilu: Odlok). V kolikor se dijaki ne izkažejo z ustreznim dokazilom o izpolnjevanju pogoja PCT, se morajo samotestirati v šoli. Dijak brez izpolnjenega PCT pogoja, zaradi prepovedi zbiranja, ki je določen s citiranim Odlokom, ne sme biti v prostorih šole.

Poudarjamo, da so kakršnekoli izjave, nasprotovanja, grožnje, prepričevanj s strani dijakov ali staršev brezpredmetne z vidika obveznosti samotestiranja. Samotestiranje kot obvezno določa Odlok in se mu razen iz medicinsko utemeljenih razlogov (kar potrdi zdravnik s potrdilom), ni mogoče izogniti. Dokler Ustavno sodišče morebiti ne odloči drugače, je Odlok potrebno spoštovati in izvajati.

VIZ ne zbira potrdil o izpolnjevanju pogoja PCT in ne vodi evidenc o dijakih, ki izpolnjujejo pogoj. Koristne informacije Informacijskega pooblaščenca, ki govorijo o preverjanju osebnih podatkov glede PCT pogoja, najdete na povezavi:

<https://www.ip-rs.si/novice/zakon-o-varstvu-osebnih-podatkov-dopu%C5%A1%C4%8Da-vpogled-v-osebni-dokument-za-namen-preverjanja-to%C4%8Dnosti-podatkov>

1. **Ali bodo sledili kakšni protokoli in vse pravne podlage za samotestiranje na šoli?**

Pravna podlaga za samotestiranje dijakov je 8. člen Odloka o začasnih ukrepih za preprečevanje in obvladovanje okužb z nalezljivo boleznijo COVID-19. Postopek samotestiranja pa je podrobneje določen v Protokolu samotestiranja dijakov v srednjih šolah, študentov v višjih strokovnih šolah in udeležencev izobraževanja odraslih v programih, v katerih se pridobi javno veljavna izobrazba in vam bo posredovan.

1. **So za mladoletne dijake potrebna soglasja staršev?**

Ne. Soglasje staršev določa 8. člen Odloka le za učence osnovnih šol in ne za dijake.

1. **Kako postopati v primeru, da se dijak ne bo želel testirati oz. so starši na šolo poslali izjavo, da ne dovoljujejo niti testiranja niti nošnje mask?**

Dijak, ki se ne bo samotestiral oziroma ne bo mogel izkazati, da izpolnjuje pogoj PCT, se ne sme zadrževati v prostorih VIZ, kar pomeni tudi, da ne sme sodelovati pri pouku ali drugih oblikah organiziranega dela v prostorih VIZ. Zoper takšnega dijaka lahko šola vzgojno ukrepa v skladu z zakonodajo in šolskimi pravili.

Vsakokratne ukrepe, ki jih sprejme Vlada RS, so dolžni spoštovati vsi, ki se v obdobju veljavnosti posameznega Odloka nahajajo v prostorih VIZ.

1. **Ali lahko za dijake, ki se ne bodo hoteli samotestirati izvajamo pouk na daljavo oziroma ali se lahko v tem primeru pouk na daljavo izvaja za cel oddelek?**

Dijak, ki se ne bo želel samotestirati, in se ne izkaže s PCT dokazilom, se ne sme zadrževati v prostorih VIZ oziroma ne sme sodelovati pri pouku ali drugih oblikah organiziranega dela v šoli. Odlok ne predvideva izobraževanja na daljavo za te dijake.

**IZVAJANJE TESTIRANJA TER ZAGOTAVLJANJE FINANČNIH SREDSTEV**

1. **Ali je samotestiranje od prihodnjega tedna, ko se bo izvajalo v šoli, obvezno?**

Da, samotestiranje je za dijake obvezno in sicer 3x tedensko, skladno s protokolom predvidoma ob ponedeljkih, sredah in petkih, izvaja pa se v prostorih VIZ.

1. **Na šoli imamo tudi vzporedne dijake. Ali se morajo oni testirati tudi na naši šoli, ki ni matična šola?**

V kolikor vzporedni dijaki prinesejo izjavo o opravljenem samotestiranju z negativnim rezultatom v matični šoli, dijaku ni potrebno ponovno opravljati samotestiranja, če je test še veljaven (48 ur).

1. **Dijak ima simptome in se doma prostovoljno samotestira. Test je negativen in pride v šolo. Ali se v šoli samotestira še enkrat?**

Dijaki izvajajo samotestiranje za potrebe izvajanja vzgojno-izobraževalnega programa, pri čemer se samotestiranje opravi v vzgojno-izobraževalnem zavodu. Zaradi navedenega se samotestiranje, ki ga dijaki opravijo doma, ne more šteti za opravljeno testiranje za potrebe izvajanja vzgojno-izobraževalnega programa.

1. **Kaj naj naredijo v šoli, če učenec/dijak pozabi (ali jih v lekarni ni več za dobiti) prinesti teste za samotestiranje**?

Predlagamo, da šole sproti opozarjajo dijake, naj s seboj redno prinašajo teste za samotestiranje. Če zavod razpolaga s testi, ki ste jih prejeli konec lanskega leta, jih lahko ponudijo dijakom. Bodo pa šolam zagotovljene manjše količine HAG testov za samotestiranje, ki bodo namenjene za takšne primere. Brez opravljenega testa z negativnim rezultatom (oziroma izpolnjenim pogojem PCT), dijak ne more prisostvovati pri pouku ali drugih oblikah organiziranega dela.

1. **Nekateri učitelji so že napovedali, da ne bodo prisostvovali samotestiranju učencev/dijakov. Kaj lahko v tem primeru stori ravnatelj?**

Učitelj mora izvajati naloge skladno s pogodbo o zaposlitvi in navodili delodajalca. Tako kot za ostale zaposlene, velja tudi za učitelje, da lahko odklonijo delo samo, če bi to pomenilo protipravno ravnanje ali opustitev (34. člen ZDR-1).

1. **Kako je načrtovano s testi za zaposlene? Jjih kupujemo sami? Nam jih bo CZ dostavila oz. nam bo ta znesek za nakup testa povrnil MIZŠ?**

Sredstva za teste za zaposlene se zagotavljajo iz proračuna RS, kot to določa Odlok.

1. **Ali se dijaki samotestirajo na začetku prve šolske ure? Zagotovo ne bodo želeli priti v šolo pred poukom zaradi samotestiranja.**

Organizacija samotestiranja glede časa in kraja je v pristojnosti šole, šole naj izvedbo prilagodijo na način, ki bo zanje najbolj optimalen. Najbolje bi bilo izvesti samotestiranje pred začetkom pouka oziroma ob začetku pouka z namenom čim večje omejitve stikov med potencialno okuženimi dijaki.

1. **Kakšne evidence naj vodimo in kako, glede na to, da bodo nekateri dijaki manjkali pri pouku ob dnevih samotestiranja?**

Šole zaradi samotestiranja ne vzpostavljajo nove evidence z osebnimi podatki dijakov, ki se samotestirajo. Zaradi morebitnega inšpekcijskega nadzora mora šola zagotoviti podatek o številu samotestiranih na določen dan ter izkazati na kakšen način šola sicer preverja izpolnjevanja pogoja PCT (pri zaposlenih in dijakih).

Za dijake, ki ne izpolnjujejo pogoja PCT, je predvideno samotestiranje, skladno s protokolom ob ponedeljkih, sredah in petkih pred ali ob začetku prve ure. V kolikor je dijak na ta dan odsoten, se samotestira naslednji dan, ko je prisoten v izobraževalni instituciji oziroma takoj, ko pride k pouku ali drugi obliki organiziranega dela. Organizacijo samotestiranja je potrebno organizirati z uvidom, da se čim bolj preprečuje širjenje morebitnih okužb.

1. **Ali evidenčni list za dijaka sploh mora biti in če, v kakšni obliki, da ga lahko dijak uporabi tudi pri izven šolskih aktivnostih. Če evidenčni list ni nujen, ali je dovolj, da v eAsistenta vpišemo pod opombo, da se je testiranje izvedlo.**

Evidenčni list oziroma izjavo dijaka o samotestiranju izpolni dijak in ga lahko uporabi kot dokazilo, da se je v šoli samotestiral za namen udeležbe pri izvenšolskih aktivnostih, ali vzporednem izobraževanju, kjer se mu zato ni treba ponovno samotestirati. Šola pa tega ne vodi niti ne vnaša v eAsistenta. Odlok v sedmem odstavku 8. člena namreč določa, da se za dijake, ki izvajajo testiranje s testi HAG za samotestiranje, šteje, da za udeležbo v obšolskih dejavnostih izpolnjujejo pogoj PCT.

1. **Veliko dijakov se testira zaradi športnih in drugih aktivnosti, PUD-a in študentskega dela. Ali lahko sprejmemo potrdilo o HAG testiranju namesto samotestiranja**?

HAG test z negativnim rezultatom je eden od izpolnjenih pogojev PCT skladno z Odlokom in dijakom, ki izpolnjujejo pogoj PCT, ni potrebno opravljati samotestiranja. Odlok v sedmem odstavku 8. člena namreč določa, da se za dijake, ki izvajajo testiranje s testi HAG za samotestiranje šteje, da za udeležbo v obšolskih dejavnostih izpolnjujejo pogoj PCT.

1. **Kako bodo pozitivni dijaki odšli domov, če jih ne bodo prišli iskat starši, glede na to, da se odsvetuje uporaba javnega prevoza.**

Dijak, ki je na hitrem testu pozitiven, lahko do potrditve okužbe s PCR testom šolo zapusti peš, s kolesom, itd., ne sme pa uporabljati javnega prevoza. Šola v primeru, da ni mogoče, da bi dijak šolo zapustil brez uporabe javnega prevoza, obvesti starše, da je dijak pozitiven na samotestiranju in odgovornost staršev je, da organizira njegov odhod domov. Šola lahko tudi od dijaka pridobi informacijo koga obvestiti, da ga pride iskati.

1. **V primeru, da bo dijak v razredu na samotestiranju pozitiven, bodo vsi ostali želeli domov, klicali nas bodo starši in to problematizirali.**

Stališče zdravstvene stroke je, da je pozitiven rezultat samotestiranja potrebno potrditi še s PCR testom. Zato dijaki, ki so bili v stiku z dijakom, ki je bil pozitiven na samotestiranju (več kot 15 min v zaprtem prostoru), še niso opredeljeni kot VRK dokler ni pozitiven rezultat samotestiranja potrjen s PCR testom. Zato so lahko prisotni pri pouku. Šele po potrditvi pozitivnega rezultata samotestiranja s PCR testom so ostali dijaki opredeljeni kot VRK in so napoteni v karanteno, skladno z navodili in opredeljeno časovnico NIJZ.

1. **Kje bodo dijaki čakali na starše v primeru pozitivnega hitrega testa (predvsem, če jih je veliko)?**

Na hitrem testu pozitiven dijak mora biti izoliran od ostalih dijakov in zaposlenih na VIZ. Do odhoda iz šola dijak počaka v prostorih zavoda. Vsaka šola sama določi prostor, kjer bo dijak počakal na prevoz oziroma dokler ne bo zapustil prostorov šole. Potrebno je upoštevati, da je dijak, ki ima pozitiven rezultat samotestiranja, potencialno okužen, zato mora biti z namenom preprečevanja širjenja okužbe izoliran od ostalih dijakov.

**UPORABA ZAŠČITNE MASKE**

1. **Novi odlok po novem zahteva kirurške maske oziroma FFP2 maske. Ali bo za učence in dijake država zagotovila te maske, glede na to, da jih zahteva?**

Tako kot do sedaj, si maske dijaki priskrbijo sami. V skladu z sedaj veljavnim Odlokom o začasnih ukrepih za preprečevanje in obvladovanje okužb z nalezljivo boleznijo COVID-19, so ustrezne zgolj kirurške maske in maske tipa FFP2. Šolam so glede zaščitne opreme za potrebe šole že namenjena sredstva v okviru Pravilnika o metodologiji financiranja zaščitne opreme in dezinfekcije prostorov.

1. **Vrhovno sodišče je odločilo, da ni zakonske podlage, ki bi nenošenje mask v zaprtih prostorih opredelilo kot kršitev**

Odločitev Vrhovnega sodišča vpliva zgolj na ravnanje inšpekcijskih organov v smislu vodenja prekrškovnih postopkov in ne na obveznost nošenja zaščitnih mask v VIZ. Če ima šola v šolskih pravilih ali v drugem ustreznem internem aktu določeno obveznost izvajanja ukrepov za preprečevanje širjenja COVID-19, lahko zoper dijaka, ki teh pravil ne upošteva, vzgojno ukrepa. Ne glede na odločitev Vrhovnega sodišča torej obveznost nošenja zaščitnih mask ostaja, le v prekrškovnem postopku kršitve te obveznosti ni mogoče sankcionirati.

1. **Kakšen status ima zaposleni, ki je v karanteni?**

Za zaposlene, ki jim je odrejena karantena, je do 31. 12. 2021 mogoče uveljavljati povračilo **izplačanega** nadomestila plače za zaposlene, ki ne morejo opravljati dela zaradi odrejene karantene in jim ne morete organizirati dela na domu. Povračilo izplačanih nadomestil plače lahko uveljavljate**le za obdobje,** za katerega je bila odrejena karantena zaposlenemu. **Vlogo** za povračilo nadomestila**je potrebno oddati** elektronsko na [portalu za delodajalce](https://www.zadelodajalce.si/) **v 8 dneh od začetka odsotnosti zaposlenega** zaradi karantene, najkasneje **do 31. 12. 2021.**

1. **Kdo preveri rezultat samotestiranja pri posameznem dijaku v šoli?**

Samotestiranje dijakov nadzira oseba, ki jo za to pooblasti ravnatelj. Nadzor obsega tudi vpogled v rezultat testa, ker sicer nadzor ne bi imel smisla.

Dijak se izkaže z negativnim testom, ker dijaki, ki so bili na samotestiranju pozitivni in izhajajoč iz odloka ne morejo biti prisotni v prostorih VIZ. Dijak, ki ne želi izkazati negativnega rezultata, ne more prisostvovati pri pouku.

**DIJAŠKI DOMOVI**

1. **Testiranje dijakov in študentov v dijaškem domu?**

Dijakom v dijaškem domu se ni treba samotestirati. Zanje velja, da se upošteva opravljeno samotestiranje v šoli, tudi za dijake, ki v dijaški dom pridejo v nedeljo pred začetkom pouka. Tudi študentom se v dijaškem domu ni treba samotestirati.

1. **In kaj z dijaki tujci, ki bivajo v dijaškem domu in se ne morejo umakniti domov?**

Vprašanje se verjetno nanaša na možnost bivanja dijakov v dijaškem domu v času, ko je njihov oddelek v srednji šoli, ki jo obiskujejo napoten v karanteno oziroma na izobraževanje na daljavo; dijak lahko v tem času biva v dijaškem domu če izpolnjuje eno od izjem za karanteno na domu (prebolevnik, cepljen). Ostali dijaki pa samo, če dijaški dom res lahko zagotovi vse higienske pogoje za karanteno celo obdobje karantene, tudi čez vikend (sam v sobi, ki je ne zapušča, lastna kopalnica, vso hrano se mu dostavi v sobo itd.).